РЕГЛАМЕНТ (ЕС) № 472/2012 НА КОМИСИЯТА
от 4 юни 2012 година
за изменение на приложение II към Регламент (ЕО) № 1333/2008 на Европейския парламент и на Съвета по отношение на употребата на глицеролови естери на дървесни смоли (Е 445) за печатане върху захарни изделия с твърда глазура
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 10, параграф 3 и член 30, параграф 5 от него,
като има предвид, че:
(1)
С приложение II към Регламент (ЕО) № 1333/2008 се установява списък на Съюза на добавките в храните, одобрени за употреба в храните, и условията за тяхната употреба.
(2)
Списъкът може да бъде изменян в съответствие с процедурата, посочена в Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (2).
(3)
Съгласно член 3, параграф 1 от Регламент (ЕО) № 1331/2008 списъкът на Съюза на добавките в храните може да бъде актуализиран или по инициатива на Комисията, или при постъпване на заявление.
(4)
Заявление за разрешение на употребата на глицеролови естери на дървесни смоли (Е 445) като емулгатор за печатане върху захарни изделия с твърда глазура бе подадено и предадено на държавите-членки.
(5)
Оцветителите за храни, които се използват в момента за печатане върху захарни изделия с твърда глазура, не осигуряват достатъчно качествено печатане на текстове, лога и снимки. Резултатите от научноизследователската и развойната дейност сочат, че употребата на глицеролови естери на дървесни смоли (Е 445) като емулгатор в оцветители за храни на водна основа подобрява смесването и целостността на съставките, което води до по-хомогенни смеси с добри прикрепващи и покриващи свойства. Това улеснява висококачественото печатане на текстове и на снимки с висока резолюция върху персонализирани и/или рекламни захарни изделия с твърда глазура, предназначени за празнични поводи.
(6)
В Доклада на Комисията за приема на добавки в храните в Европейския съюз (3) се стига до заключението, че глицероловите естери на дървесни смоли (Е 445) не се нуждаят от по-нататъшно проучване, тъй като теоретичният прием, базиран на консервативни предположения относно консумацията на храни и употребата на добавки (етап 1), не надхвърля допустимия дневен прием. Стойността на допустимия дневен прием бе установена на 19 юни 1992 г. от Научния комитет по храните (4). Допълнителният прием, обусловен от новата употреба на естерите за печатане върху захарни изделия с твърда глазура, не увеличава значително общия прием. Поради това е целесъобразно употребата на глицеролови естери на дървесни смоли (Е 445) като емулгатор за печатане върху захарни изделия с твърда глазура да бъде разрешена.
(7)
Съгласно член 3, параграф 2 от Регламент (ЕО) № 1331/2008 Комисията изисква становището на Европейския орган за безопасност на храните, за да актуализира списъка на Съюза на добавките в храните, установен в приложение II към Регламент (ЕО) № 1333/2008, освен ако не е възможно въпросните актуализации да оказват отражение върху човешкото здраве. Тъй като разрешението за употребата на глицеролови естери на дървесни смоли (Е 445) като емулгатор за печатане върху захарни изделия с твърда глазура представлява актуализация на посочения списък, която не е възможно да окаже отражение върху човешкото здраве, не се изисква становище на Европейския орган за безопасност на храните.
(8)
Съгласно преходните разпоредби на Регламент (ЕС) № 1129/2011 на Комисията от 11 ноември 2011 г. за изменение на приложение II към Регламент (ЕО) № 1333/2008 на Европейския парламент и на Съвета посредством създаване на списък на Съюза на добавките в храните (5) приложение II, в което се установява списък на добавките в храните, одобрени за употреба в храни, и условията за тяхната употреба, се прилага от 1 юни 2013 г. За да се разреши употребата на глицеролови естери на дървесни смоли (Е 445) за печатане върху захарни изделия с твърда глазура преди тази дата, е необходимо да се определи по-ранна дата на прилагане по отношение на посочената употреба на упоменатата добавка в храните.
(9)
Поради това приложение II към Регламент (ЕО) № 1333/2008 следва да бъде съответно изменено.
(10)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните и срещу тях не изказаха възражения нито Европейският парламент, нито Съветът,
ПРИЕ НАСТОЯЩИЯ РЕГЛАМЕНТ:
Член 1
Приложение II към Регламент (ЕО) № 1333/2008 се изменя в съответствие с приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 4 юни 2012 година.